สวัสดีค่ะ เมื่อวานได้นั่งทำงานหน้าคอมประมาณ 11 ชม. กว่า ตั้งแต่ 8.30 เกือบ 3 ทุ่ม // ช่วงประมาณ เกือบ 3 ทุ่ม ได้ยกมือคุยโทรศัพท์ลักษณะ เอาศอกเท้าโต๊ะ อยู่ๆบริเวณไหปลาร้าซ้ายใกล้กับคอกระตุกรัวๆและเร็วมาก เลยตกใจ แต่ไม่ได้มีอาการอื่นๆตามมานะคะ แค่ตกใจนึกว่าเป็นชีพจรเต้นเร็ว นอกจากเมื่อวานก็เป็นมาก่อนหน้านี้ได้ 2-3 ครั้งแล้วค่ะ อยากทราบว่าคืออาการอะไร อันตรายไหมค่ะ และคนเราสามารถเสี่ยงชีพจรเต้นผิดปกติได้มากน้อยแค่ไหนคะ-ขอบค่ะ-
สวัสดีค่ะ การที่คอบริเวณใกล้ไหปลาร้า กระตุกรัวและเร็ว อาจเกิดจากกล้ามเนื้อกระตุก หรือการเต้นของหัวใจที่แรงและเร็วก็ได้ดังนั้น แนะนำควรลองจับชีพจรบริเวณข้อมือดู ว่าใน 1 นาทีเต้นกี่ครั้ง และเต้นสม่ำเสมอหรือไม่ หากเต้นเกิน 100 ครั้งต่อนาที หรือเต้นไม่เป็นจังหวะ เดี๋ยวเร็วเดี๋ยวช้า ก็จะถือว่าการเต้นของหัวใจผิดปกติ โดยอาจเกิดได้จากหลายสาเหตุ เช่นมีไข้ ร่างกายขาดน้ำ เช่น ดื่มน้ำน้อย เสียเหงื่อมาก มีท้องเสีย เป็นต้น ผลข้างเคียงจากการทานยาบางชนิด การดื่มเครื่องดื่มแอลกอฮอล์หรือคาเฟอีน มีภาวะไทรอยด์เป็นพิษ มีภาวะโลหิตจาง มีโรคหัวใจ มีความเครียด วิตกกังวล พักผ่อนไม่เพียงพอ หรือเกิดความกลัว หรือตื่นตระหนกตกใจ เป็นต้นดังนั้น หากจับชีพจรแล้วผิดปกติ ก็ควรไปพบแพทย์เพื่อตรวจค่ะ ในเบื้องต้น ก็ควรดื่มน้ำเปล่ามากๆ ไม่ดื่มเครื่องดื่มที่มีคาเฟอีนและแอลกอฮอล์ นอนหลับพักผ่อนให้เพียงพอ เป็นต้นแต่หากจับชีพจรแล้วปกติดี โดยเฉพาะหากจับในขณะที่คอกำลังกระตุก ก็แสดงว่าไม่ได้เกี่ยวข้องกับการเต้นของหัวใจ แต่เกิดจากการกระตุกของกล้ามเนื้อบริเวณคอ ซึ่งอาจเกิดจากการที่นั่งทำงานนานๆ มีการเกร็งกล้ามเนื้อคอก็ได้ค่ะ ซึ่งหากกล้ามเนื้อบริเวณอื่นๆ ไม่มีการกระตุกร่วมด้วย ก็ไม่ได้ถือว่าอันตรายอะไร ให้ลดการทำงานที่ต่อเนื่องนานๆ ลง นอนพักผ่อนให้เพียงพอ ลดความเครียด และดื่มน้ำเปล่ามากๆ ค่ะ